
Sissejuhatus

Käesolevat tööd kirjutama ajendas autorit eelkõige huvi sõjaajaloo vastu. Otseseid tõukeid antud teema uurimiseks andsid rida loenguid, mida Kõrgemas Sõjakoolis õpitud aja jooksul kuulatud. Esimesel õpinguaastal KVÜÕAs kuulatud loengusari ”Sissejuhatus sõjaajalukku” tekitas huvi Eesti alal ja lähikonnas muinasajal peetud sõdade ja nende iseloomu vastu. Tekkis rida  küsimusi. Kuidas sõdisid meie muistsed esivanemad? Milline oli nende varustus? Kas eksisteeris ja kuidas nägi välja nende taktikaline, operatiivne ja strateegiline planeerimine ja tegevus? Kui arenenud üldse oli nende sõjakunst? Millised olid vastased ja nende võitlustavad ning -oskused? Milline oli tolle aja Eesti sõduri maailmapilt? Kas teda saab üldse käsitleda tänapäeva mõistes sõdurina? Millised olid tema moraalsed ja materiaalsed motivaatorid? Miks muistsed eestlased ikkagi kaotasid võitluse võõra võimu vastu? jne. Ajapikku koorusid välja teravaimad küsimused. Kas muistne vababusvõitlus kaotati sõjalistel või muudel põhjustel? Kui sõjalistel, siis millistel?

Keskkooliõpikutest tuttav ja laialt levinud selle ajajärgu sõjanduslik käsitlus autorit mingil juhul ei rahuldanud. 

Algas muinasaegsete sõjapidamisviiside kohta käiva informatsiooni otsing. Kohe ilmnesid ka takistused, mis teema käsitlemisel. Esimene ja tähtsaim neist on vähene kirjalike algallikate olemasolu ja nende ühekülgsus. Toonasest ajast on kitsamalt just muistset vabadusvõitlust käsitlevatest allikatest säilinud senini vaid käsikirjalistest ümberkirjutistest (Tarvel 2005: 5) kokku kirjutatud Henriku ”Liivimaa kroonika” (edaspidi HLK). Selle kroonika Richard Kleisi tõlgitud ning Enn Tarveli toimetatud ja kommenteeritud 2005. aasta trükk sai ka töö  üheks põhiallikaks. Kroonikaga töötamisel sai tänu Enn Tarveli saatesõnadele selgeks, et seal kirjas olevasse informatsiooni ei saa ilma korraliku allikakriitikata tõsiselt suhtuda. Autori, Läti Henriku, puhul on tegu vaid ühepoolse ja mitte neutraalse vaatlejaga. Tema ülestähendused on tihti kantud tugevaist religioossetest ilustustest (HLK: VII, 6; XIX, 5; jms.). Lisaks pole paljudest kirjeldatud sõjalistest sündmustest Henrik ise osa võtnud (HLK: XXIX, 9). Siiski on HLK alusallikaks ka käesolevale tööle. Ilma selle allikata tutvumata pole töö täielik hoomamine mõeldav.

Teine antud sõda puudutav algallikas, ”Liivimaa vanem riimkroonika” (edaspidi LVRk) on aga kirjutatud nii ajaliselt kui ka geograafiliselt veel kaugemalt distantsilt, kui seda tegi Läti Henrik, ja puudutab siinsed sündmusi palju põgusamalt. Pealegi peetakse selle kroonika muistset vabadusvõitlust käsitlevat osa segaseks ja ebausaldusväärseks (Vahtre, S. 1990: 19). Samas leiab aga osa käsitlusi, toetudes autori kirjutamise stiilile ja teemade käsitlusele, et riimkroonika autor võis ise Liivi ordu liikmena sõdalase klassi kuuluda (LVRk 2003: 9). Seetõttu võib tema sündmuste sõjalise poole kirjeldusi teatava allikakriitikaga ka arvesse võtta. 
Sõjapidamine on alati olnud tihedas seoses poliitika, majanduse ja rahvaste ning riikide omavaheliste suhetega. Sai selgeks, et küsimustele vastuste leidmiseks tuleb tutvuda laiemalt tolle ajajärgu Eesti ala ja ka ka teiste siinsetes konfliktis otseselt osalenud riikide (nt. Taani, Rootsi, Novgorodi vürstiriik) ja nendega tihedalt seotud organisatsioonide nagu Mõõgavendade ordu, saksa keeles Der Orden der Schwertbrüder ladina keeles Fratres militiae Christi ja tolleaegse roomakatoliku kiriku ajalooga. Selles etapis selgus, et puudub ühtne allikas, mis annaks vastuseid sõjaajaloo huvilise Kõrgema Sõjakooli kadeti peas tekkinud küsimustele meie rahva vanema aja sõjanduse kohta.

Selgus, et nende teemade käsitlused on aja jooksul erinevatel poliitilistel, rahvusromantilistel, ajalooteaduslikel või muudel sellelaadsetel põhjustel olnud erinevad ja üksteisele kohati vastukäivad. Kuni 18. sajandini põhines siinse ajaloo käsitlus puht kroonikate kirjeldustel, alles seejärel alustati analüütilise uurimisega. 1920. ja 1930. aastatel püüti muinaseestlasi näidata kui olulise sotsiaalse kihistumiseta ühiskonda, kus polnud seisusevahesid ja rahvast juhtisid valitud vanemad (Mägi 2003: 16). Sellest ajajärgust on pärit ka termin- „muistse vabadusõitlus”. Et noore, sõjast sündinud riigi moraalset tausta tugevdada tõmmati paralleele enam kui seitsmesaja aasta eest toimunuga.

 Nõukogude ajal muutus tolleaegset ühiskonda puudutav ajalookäsitlus loomulikult marksistlike ideedega sobivaks (Mägi 2003: 17). Huvipakkuv on, et Karl Marx isiklikult on omal ajal välja tulnud seisukohavõttudega Baltimaade vallutamise kohta (Vahtre, S. 1990: 41). See on järjekordne näide sellest, et muistne vabadusvõitlus pole pelgalt lokaalse tähtsusega konflikt, vaid oluline protsess toonase Euroopa mastaabis. 

Olukord muutus oluliselt aga peale taasiseseisvumist 1990. aastate keskel, mil hakati tolleaegset ühiskonda kirjeldama arheoloogilistest leidudest tulenevate tõlgenduste käsitlemisega ja Skandinaavia ajaloo paralleelide toel (Mägi 2003: 18 – 20). Sellega muutus ajlookäsitlus interdistsiplinaarsemaks ja eeldatavasti ka objektiivsemaks.

Kindlasti tuleb erinevatest aegadest pärit allikatest saadavasse teabesse suhtuda erinevalt, silmas pidades ajastule iseloomulikke tõlgendussuundi.

Silma hakkas veel, et küllaltki vähe on käsitletud muistset vabadusvõitlust sõjanduslikust küjest lähtuvalt. 1926. aastast pärineb Harri Moora pikem kirjutis muinaseestlaste sõjalisest kultuurist. 

Eestlaste ja nende vastaste muistse vabadusvõitluse aegset relvastust on palju uurinud Ain Mäesalu. Tema käsitlused on antud töös relvastuse- ja kindlustamise poole pealt aluseks ka võetud. Siiski puudutab antud töö relvastust põgusalt, vaid juhtudel, kui see taktikaliste eripärade selgitamise seisukohalt oluline.

Allikate otsingute käigus avastatud Andrus Altmeri 2005. aastal Tallinna Ülikoolis kaitstud  bakalaureusetöö ”Muinaseesti sõjandus”, mis on ülevaatlik tsiviilülikooli tudengi tolleaegset sõjandust kajastav uurimus. Kõnealune töö näitas kätte mõningad kitsaskohad tolleaegse sõjandustemaatika tsiviilvaldkonnas käsitlemisel ja oli suureks abiks nende avardamisel. Lisaks on Altmeri töö, mis põhineb autoriteetsete ajaloolaste ning arheoloogide uurimustel, kindlasti ka hea vahend andmaks sissejuhatavat üldpilti Muinas-Eestist ja tolleaegse  sõjanduse ainelisest küljest. 

Teemaga edasi töötades hakkas avalduma paralleele toonase ja tänapäevaste sõjanduslike sündmuste käsitluse vahel. Lisaks sai ilmsiks, et on võimalik leida vasteid toonasestki ajast sellistele universaalsetele taktikalistele mõistete nagu rünnak, kaitse, tuli, manööver, tõkestamine, sidumine, initsiatiiv, moraal, juhtimine, kontroll jne. Üha enam selgus, et muistse vabadusvõitluse aegseid ajaloolaste poolt üles tähendatud sõjanduslikke sündmusi ja nähtusi on võimalik ümber seletada tänapäevasele kutselisele sõjaväelasele mõistetavamas keeles. Sealt sai alguse idee vormistada käsitletav teema põhikursuse lõputööna.

Lõpliku tõuke selle otsuse täideviimiseks andis 2005. aasta sügissemestril ”Pataljoni taktika aluste” kursuse käigus tutvustatud teema ”Sõjapidamise printsiibid”. Selles loengusarjas kasutati lisaks Eesti kaitseväele alates 2001. aastast kõigi tänapäeva NATO riikide sõjaväliste juhtide ettevalmistamisel ning nende tegevussuundade kujundamisel alusdokumendiks olevat taktikaväljaannet ATP-3.2. Muistse vabadusvõitluse sõjategevuse kirjeldamiseks otsustas autor kasutada ATP-3.2 esimeses peatükis- ”Põhialused” väja toodud üldisi sõjapidamise printsiipe (ATP-3.2 2002: 1-1 kuni 1-11). Kuna antud printsiibid on enamasti üldsõnalised ja käsitlevad sõjapidamist universaalselt, lähtumata konkreetsest ajast ja kohast, siis on võimalik nende vaadelda ka muistse vabadusvõitluse sõjalisi sündmusi. 

Loomulikult ei saa antud töö juures lähtuda põhitõdedest, mis hõlmavad selgelt tänapäevasele sõjapidamisele tehniliselt omaseid külgi, nagu ühitatud relvaliigid (just õhujõud), kaudtuletoetus, elektrooniline sõda jms.. Samas saab käsitletava ajajärgu sõjalisi kokkupõrkeid ja nende edukust seletada selliste põhitõdede kaudu nagu moraal, tegevussihi valik, initsiatiiv, mobiilsus, ootamatus, koostöö, eesmärgipärasus jne. Töös on püütud hoiduda tehnilistesse detailidesse laskumast.

Käesolevas töös pole taotletud seniste, tolle ajajärgu kohta käivate ajaloouurimuste, ümber lükkamist, vaid nende selgitamist ja käsitlemist sõjanduslikust aspektist ja sõjanduslikest põhitõdedest lähtudes. 

Töö eesmärgiks on muistse vabadusvõitluse alguse põhjal selgitada, kas konfliktis alla jäämise põhjused paiknesid eestlaste sõjatehnilises ja taktikalises allajäämuses või kusagil mujal.

Töös on vaadeldud tähtsamaid ja iseloomulikemaid aastatel 1208 – 1211 eestlaste, liivlaste ja latgalite aladel aset leidnud sündmusi, lahinguid ja konflikte, mis on peamiselt Läti Henriku kroonika kaudu meieni jõudnud. Mõistmaks toonase sõjapidamise eripärasid on vaadeldud laiemalt 11.–14. saj. sõjanduslikke tavasid ja tõmmatud paralleele muude muistsele vabadusvõitlusele analoogsete sündmuste ja lahingutega. Samuti on käsitletud ka mõningaid teema käsitluselt tähtsaid vaadeldavale perioodile eelnenud ja järgnenud sündmusi.

Töö teiseks eesmärgiks on näidata, et sarnaste sõjaliste ilmingute ja nähtuste vahel paralleelide tõmbamisega on võimalik avardada pilti sündmustest, mille kohta allikmaterjalidest vähe infot leiab. Näiteks võib sõjapidamise printsiipidest lähtudes, nagu allpool sõja käiku käsitlevas peatükis selgub, kummutada teooriat, nagu oleks Ümera varitsusele eelnenud Võnnu linnuse piiramine olnud vaid petterünnak ristiväe varitsusse meelitamiseks. Seda seetõttu, et eestlaste sõjakäigu ülejäänud tegevus ja tehtud otsused ei toeta kuidagi planeeritud petterünnaku tegevusvarianti.

Tööd läbivaks kõrvaleesmärgiks on veel seni uuritud muistse vabadusvõitluse sõjaliste sündmuste ja ilmingute konkreetsem ja julgem sõjakunsti seisukohast käsitlemine.

Töös püütakse käsitleda sissetungijate leeri enamasti ühtse tervikuna, eraldamata Riia piiskopi, Mõõgavendade ordu ja teiste vallutustes osalenud isikuid ja institutsioone, sest eestlaste vastu tegutsesid nad käsitletaval ajajärgul aset leidnud sõjalistes kokkupõrgetes, alati ühtse sõjalise rindena. Kuigi mitte igas konfliktis polnud kristlaste kõik leerid esindatud ja nende vahel esines poliitilisi ja majanduslikke lahkhelisid, asusid nad siiski alati lahingutegevuses ühel vastaspoolel. Töös on kasutatud Henriku määratlust ning nimetatud neid kas ristisõdijateks või kristlasteks.

Ristisõdijad kasutasid võitlustes eestlaste vastu tihti liitlastena ka kohalikke alistatud rahvaid, näiteks liivlasi ja läti hõime. Hilisemal perioodil kasutati ka ristitud eestasi veel ristimata maakondade vastu. Henriku kirjelduste põhjal on aga selge, et sõjakäigud olid siiski Euroopast pärit ristisõdijate poolt sütitatud, juhitud ja planeeritud. Seepärast vaadeldakse neid allpool abijõududena ja enamasti eraldi välja toomata. 

1. Eestlaste üldine ühiskondlik-sõjanduslik kord 13. saj. alguses

Mõistmaks muinasaja lõpu eestlaste sõjapidamise iseloomu, tuleb meil vaadelda valitsevat ühiskonnakorraldust ja ümbritsevat keskkonda. 
Kesk-Euroopas oli 13. sajandi alguseks välja kujunenud feodaalne ühiskond, kus rahvas jagunes:

-palvetajateks ehk vaimulikeks, (ladina keeles oratores), 

-töötegijateks ehk talupoegadeks ja oskustöölised, (ladina keeles laboratores),

-ning sõdijateks ehk rüütliteks (ladina keeles bellatores). 

Muinas-Eestis veel sedavõrd selgelt väljakujunenud staatusejaotust ei olnud. Üldiselt leiab tänapäevane ajalookäsitlus, et tolleaegses Eestis valitses varafeodaalsete ilmingutega ühiskonnakorraldus. Ühiskond oli sotsiaalselt diferentseeritud ja seda juba esimestest meie ajaarvamise sajanditest (Mägi 2003: 22). Eksisteerisid rikkamad suurmaaomanikud ja vaesemad maa kasutajad, kes seeläbi rikkamatest sõltusid. 

Oli olemas teistest varakam ülikkond, kes võis lubada endale kallimat sõjavarustust ja kellel oli teatav liidripositsioon. Säärane ühiskonnakorraldus on osalt võrreldav varajase Rooma riigi sõjandusliku seisuste korraldusega (kuni Mariuse reformideni), kus rikkam, endale hobust ja ratsanikuvarustust lubada võiv meeskodanik kuulus nn. ”ratsanike” (ladina keeles equites) klassi. Kindalasti ei olnud siinmail tegemist säärase riigiga kui varajane Rooma, kuid hobusega sõjamees-ratsaniku teistest kõrgemaks seadmine on erinevatele ühiskondadele iseloomulik läbi ajaloo. Näiteks oli keskaegses Euroopaski hobune üheks tunnuseks, mis eristas rüütlit madalama seisuse relvakandjatest. Sõja- ja hobusevarustuse omamine oli siingi prestiiži näitajaks. Seda tõendavad rohked arheoloogilised leiud 12. sajandist pärit hauapanuste näol (Mägi 2003: 26).  
Strateegilise kaitsevõime hindamise seisukohalt on oluline, et puudus tsentraliseeritud juhtimine, mis hõlmanuks kõiki toonaseid eestlaste hõime. Eesti territoorium koosnes aastaks 1208 maakondadest, mida oli kokku 12 (LISA 1). Maakonnad koosnesid omakorda kihelkondadest, mida oli kokku umbes 45 (Adamson 2003: 9).

Samas tuleb märkida, et muistse vabadusvõitluse aegsed eesti, läti, ja liivi hõimude alad ei kattunud kaugeltki tänapäevaste riikide piiridega. Samuti ei eksisteerinud ka selgeid piire etniliste ja keeleliste gruppide vahel. On teada, et eestlaste ja liivlaste asuala oli praegusest tunduvalt suurem: ”Balti ja läänemeresoome hõimude vaheline keeleline, kultuuriline ja poliitiline piir kulges praegusest märgatavalt lõuna pool.” (Adamson 2003: 11). 
Arvatakse, et olulisemad eluolulised küsimused otsustati rahvakoosolekutel ehk kärajatel, kus hääleõigust polnud kaugeltki mitte kõigil, vaid üksnes maaomanikest meestel (Mägi 2003: 21). Eeldatavasti arutati kärajatel ka sõjaliste küsimuste üle. On aga tõenäoline, et sõjalised otsused ei saanud sündida rahvakoosolekutel spontaanses vaidluses, vaid pidid saama kinnituse ülikute autoriteedi kaudu. 

Tolleaegseid ülikuid kutsuti kuningateks, kes aga polnud kuningad toonase ega tänase Euroopa mõistes. Pigem oli tegu teistest varakamate ja seeläbi rohkemat võimu omavate ülikutega. Kas ja kust jooksis piir lihtsalt jõuka ja mõjuvõmsa mehe ning kuninga vahel, pole täpselt teada.(Mägi 2003: 24)

 Ei ole täpselt teada, kas ülikutest pealikud alati valiti või oli see staatus samamoodi sünnijärgne kui feodaalses ühiskonnas. Küllap esines mõlemat võimalust. Liidri roll oli eelkõige seotud mehe jõukuse ja maaomandi suurusega. Varakusest sõltus omakorda, kui palju ja millist sõjavarustust mees endale lubada võis. Kallima ja uhkemalt kaunistatud sõjavarustuse omamine oli prestiiži küsimus. 

Ülikuks olemine aga ei tähendanud mitte ainult õigusi ja võimu, vaid kindlasti ka kohustusi oma alluvate ees. Üheks selliseks kohuseks oli varafeodaalsele ühiskonnale iseloomulikult ka sõjaliste ettevõtmiste planeerimine ja juhtimine. Sõjakäikudel ja oma maa ning vara kaitsel tuli ülikul tegutseda sõjapelikuna.

 Pealikud resideerusid peamiselt linnustes, mis lisaks sõjaolukorras kaitsekeskusena toimimisele olid ka võimu ja prestiiži näitajateks. Sõjalise ohu korral pakkusid linnused lisaks pealikele ja nende lähikaaskonnale kaitset ka ümberkaudsetele talupoegadele. Selliselt oli tagatud algeline maakaitse, mis toonastes rüüstesõdades möödapääsmatu oli. Sellest, et siinseidki sõjalisi aktsioone samuti kui muudes, varafeodaalsetes ühiskondades, juhtisid ülikud ja nende osatähtsus ka sõjalise juhtimise seisukohalt oluline oli, võime lugeda näiteks HLK kirjeldustest peale eestlaste 1212. aasta ebaõnnestunud sõjakäiku Toreidasse: 

„ .. sest selles sõjas langes Eestimaa pea, see on Saaremaa vanemad ja Ridala ja teiste provintside vanemad, kes kõik seal tapeti. ” (HLK: XV, 3)

Mille põhjal aga oli korraldatud talupoegade kohustus koos ülikutega kaugematest sõjakäikudest osa võtta, pole täpselt teada. Tõenäoliselt kannustas reavõitlejat sõjaretkedele kaasa minema lootus saada osa sõjasaagist. 

Kuidas täpselt oli korraldatud kõik ülikute ja alamate vahelised, sealhulgas ka sõjalis-alluvuslikud suhted, pole teada, kuna pole säilinud kirjalikke seadusekogusid. Teada on, et  kindlasti olid need aga üldist detsentraliseeritust arvestades paikonniti erinevad. Autoritaarses ühiskonnas sõltus kindlasti palju ka valitseja isikuomadustest. Tõenäoliselt hoidis alamaid ülikute juures peamiselt:

- nende sõltuvus kasutatavast üliku maast;

- sõltuvus üliku pakutavast füüsilisest kaitsest (linnus, ühine malev); 

- mõni muu, subjektiivsem põhjus. Selliseks põhjuseks võis olla näiteks sõjakäikudel üliku kui usaldusväärse juhi vastu tekkinud isiklik autoriteet: alam teadis, et võib võimekale juhile järgnedes ja temale kuuletudes saavutada võite, säilitada füüsilist turvalisust ja saada seeläbi materiaalset kasu. 

Põhiliselt põllumajandusest ja karjakasvatusest elatuva 13.sajandi alguse eestlaste ühiskonna väärtuslikeimaks varaks oli haritav maa. Maa andis toidu, ehitusmaterjalid, kauplemise artikleid, näiteks: mett, villa, karusnahku, rauda jms.. 

Maad pärandati järeltulijatele. Eesti aladel oli levinud ka pärandamine mitte ainult poegadele, vaid ka tütardele. Pärandatavat maad aga ei jätkunud kõigile järeltulijatele. Kindlad andmed Eesti alade kohta puuduvad, kuid on teada, et Euroopas 12. –13. sajandil rahvaarv suurenes (Bartlett 2001: 162). Seesama rahvaarvu suurenemine ja pärandatava maa puudus on Bartletti arvates ka üks 10. – 14. sajandi Euroopa ekspansiooni põhjuseid. Seega tekkis hulk „maata“ noori mehi, kes endale muul viisil elatist hankima pidid. Üheks selliseks võimaluseks oli rikkamate juures sõjasulasena tööd saada. Säärane nähtus on mingil määral võrreldav II maailmasõja eelse Saksamaaga, kus demograafilisest olukorrast tulenevalt, uute väeüksuste moodustamisel maata ja tööta, materiaalselt kindlustamata noorsoo rohkuse tõttu, värvatavatest puudust ei tulnud. 

Inimressursi piisavusest sõjapidamiseks annab tunnistust ka asjaolu, et olenemata vabadusvõitluse jooksul toimunud rohketest sõjakäikudest jätkus vastupanu üle kümne aasta. Väikesearvuline rahvas oleks pidanud palju kiiremini otsa lõppema. Eestlaste võitlusvõimelise elanikkonna suurimaks piiriks on määratletud umbes 50 000 meest (Altmeri 2005: 32). 

Eeltoodust võime järeldada, et Eesti aladel ei eksisteerinud teistest selgelt eristuvat ja vaid sõdimisega tegevat sõdijate, Euroopa mõistes bellatores klassi, kuid tõenäoliselt oli välja kujunenud mingisugune osa võitlusvõimelisi mehi kelle põhitegevuseks oli ülikute sõjameestena leiva teenimine. 
1.1 Relvastus ja selleks vajaminev
Et üks ühiskond oleks sõjapidamiseks võimeline vajab ta lisaks juhitud inimressursile ka sõjamajanduslikku  baasi ehk võimekust end sõdimiseks vajaliku relvastusega varustada.

Vähe on teada muinasaja lõpul Eestis eksisteerinud käsitöölistest ja kaupmeestest. Kuid arheoloogilisest leiumaterjalist võib järeldada, et mõlemad eksisteerisid. Pole ju mõeldav, et kõik võõrast päritolu mündid ja esemed (nt. Reinimaalt pärit mõõgaterad) rüüsteretkedelt kaasa toodud on. 

Põhjusi oletusteks veel ühe põhitöölise eriala, spetsialiseerunud rauasulatajate tekkimisest annab 1200 aastaks kõrgtasemele tõusnud kohalik rauatootmine (Peets 2003: 173). Rauda toodeti kohapeal soomaagist e. limoniidist. J. Peetsi järgi oli toonane Eesti rauatootlus isegi nii suur, et jätkus märkimisväärsel hulgal väljaspoole müümiseks. Seega oli eestlastel olemas võimekus toota omale relvastuseks vajalikku toorainet – rauda.

Lisaks toorainele on vaja ka selle relvaks töötlemise oskust ja võimekust. Relvameisterdus oskus on küllaltki spetsiifiline ja erialast spetsialiseerumist nõudev ala. 

Otseseid tõestusi relvameistrite eksistentsi ja taseme kohta uurimuse käigus leida ei õnnestunud. Küll aga annab arheoloogiline materjal ja paralleelide tõmbamine muude kõrgekvaliteediliste käsitöö oskuste olemasoluga meile aluse oletada ka relvasseppade esindatust 13. sajandi Eesti oskustööliste hulgas.

Näiteks kinnitust kohalike spetsialiseerunud ehteseppade olemasolule on toonud hiljutised eksperimentaalarheoloogilised katsed taasluua 13. sajandi esimesest kümnendist pärinevat hõbekäevõru. Jõuti järeldusele, et sääraste ehete valmistamiseks pidi eksisteerima kas vägagi pädev sepp, kes omas hulka spetsiaalseid tööriistu, või juba ehtemeisterdamisele keskendunud meister (Tamla, Kallavus, Säre 2004: 369). Kohalike käsitööliste olemasolule viitab ka muude meie aladele iseloomulike esemete ja ka relvade rohkus ja kõrge kvaliteet arheoloogilises materjalis. Just muinasaja lõpul tuleb esile kohalike relvatüüpide suur osatähtsus (Kriiska, Tvauri 2002: 221). Veel torkab silma suhteliselt lihtsa ja laialt kasutuses olnud relva, sõjaoda, rohke kaunistamine ja kõrge kvaliteediga damasseeritud terasest, valmistamine (Mandel 2002: 192). (Lisa 2) Relvade rohke kaunistamine annab alust järeldada, et nii nagu ehteseppade eriala, nii pidi eksisteerima ka relvaseppade amet.

Eestlate enimlevinud relvadeks muistse vabadusvõitluse alguses olid odad viskeodad, sõjakirved, mõõgad, võitlusnoad. On leitud ka üksikuid märke vibude olemasolu kohta. Kaitsevarustusena kasutati ümaraid kilpe. Tõenäoliselt omasid jõukamad suuremal või vähemal määral ka rõngasturvistust. (Altmeri 2005: 25-30) Arheoloogilisi jälgi eestlaste kiivritest leitud ei ole. Küll aga oli eestlastel komme kasutada võidetud vastase varustust (HLK:  XIV, 11). Samas on vale vaadelda Eesti muinassõdalast kui täiesti turvistamata võitlejat. Elementaarse kaitse libamisi löökide, lõigete ja torgete eest tagab juba paks riietuski. Kuna palju lahinguid leidis aset talveperioodil, siis tuleb kõne alla ka karusnahksete või paksust villasest kangast pealisrõivaste turvistust pakkuv külg.

Ristisõdijate tuumikosal, ehk Saksamaalt pärit aadlikel ja rüütlitel oli parem kaitserelvastus. 13. sajandi alguse euroopa sõdalase turvistus kujutas endast kogu keha katvat rõngasturvist ja teraskiivrit. Käsirelvadest valitsesid sarnaselt eestlasega, mõõgad ja odad.

Laskerelvadena kasutati ambusid. Amb oli uus tegija lahinguväljal ja omas tugevat läbilöögivõimet. Ammunoole otsetabamus võis läbistada mistahes tol ajal kasutusel oleva turvise. 

Mõlemi vaenupoole turvistus teenis sama eesmärki mis tänapäevalgi kasutatavad isiklikud kehaturvised ja kiivrid. Nii toonased rõngas- ja oletatavad vammusturvised kui ka tänapäevased enimkasutatud killu- ja kuulivestid ei kaitse põhiliste lahingurelvade otsetabamuse vaid on mõeldud kaitseks teise- ja kolmandajärguliste vigastusi tekitavate elementide eest (nt. killud, rikošettunud kuulid, libamisi tabanud ja nõrgad löögid) 

Relvastuse analüüsil pikemalt ei peatu, kuid uurimuse käigus on avaldunud mõningad tehnilised faktid, mis seni levinud arvamust, et ristisõdijad oma relvastuselt oluliselt eestlastest üle olid, teataval määral kummutavad:

-  13 saj. Alguse ambudel ei olnud veel kasutusel terasest ammukaart;

- rõngasturvis (isegi needitud) ei paku täieliku kaitset laskude-, torgete- ja löökide otsetabamuste eest.

Kahtlust ristisõdijate relvastusest tulenevasse sõjalisse ülekaalu lisab veel üks asjaolu. Nii rõngasturvistus kui ammud olid kallid ja tootmiseks tugevat baasi nõudvad varustuselemendid.

 Kohalik raua- ja relvatootmine on sõjaajaloos rauaaja algusest kuni tänapäevani olnud sõjaliselt lausa strateegilise tähtsusega mõjutaja. Pole ju ise rauda ja relvi toota suutval osapoolel vaja sõltuda nende impordist. Seeläbi ollakse ka olulisest strateegilisest küljest teistest sõltumatud ja raskemini haavatavad. 

Muistsed eestlased tundsid nii raua tootmist kui ka sellest sõjariistade valmistamist. Need kaks fakti lubavad tugevalt oletada, et sõjapidamine ei olnud 13. sajandi alguses eestlastele võõras tegevus.

1.2 Järeldused

Muistse vabadusvõitluse alguses oli eestlastel kasutada nii materiaalne (teras ja selle töötlemisoskus, relvameisterdusoskus, kaubandus) kui ka sobiv inimressurss (elanikkonna rohkus, algse sõdiva klassi teke, relvastatud elanikkonna suur osakaal), et pidada tolle aja ja koha jaoks mootsat sõda. 

Ka eestlaste relvastus ei erinenud lahingulise kasuteguri poolest olulisel määral võõrvallutajate omast. Kohalikud võtsid ristisõdijate kaasa toodud uudsed relvad ja sõjapidamise viisid ajapikku üle ja kasutasid neid vallutajate endi vastu (Bartlett 2001: 118; 120). Veel on sõjapidamiseks vaja moraalset tahet või sundi. Nagu allpool, kolmandas peatükis näeme, tõid vallutajad selle elemendi meie esivanematele ”koju kätte”.
2. 13. saj. alguse sõjapidamise tunnusjooni

2.1 Sõja põhjused ehk casus belli
Kui tänapäeval on erinevatel ühiskondlikel struktuuridel, nagu riikidel, huvigruppided (ka religioossete) ja ettevõtetel (12. – 13. sajandi vahetusel vastavalt kuningriigid, rahvad, usugrupid/organisatsioonid ja kaupmehed ning nende liidud), suurem võimalus saavutada omi eesmärke peamiselt majandusliku võimu ja tegevuse kaudu, siis muistse vabadusvõitluse aegu oli täiesti aksepteeritav ka sõjalise jõu kasutamine omade eesmärkide saavutamiseks. Kristlik kirik küll mõistis hukka verevalamise kristlaste vahel  ja kehtestati piiranguid relvastuse kasutamises omavahelises sõjas  kuid igati oli õigustatud ja isegi soositud relvajõu kasutamine paganate vastu. Seda ka tehti kõikvõimalike vahenditega, eristamata paganast relvakandjaid (tänapäeval kombatant) tavainimesest (tsivilistidest). 

Ristimata rahvaste, siinhulgas ka eestlaste vastu peetud sõja ametlik õigustus ehk casus belli oli eelkõige nende ”õigesse usku” pööramise vajadus. Käimas oli Ida (Konstantinoopoli) ja Lääne (Rooma) kiriku vaheline veel paganlike alade võiduristimine ja vallutamine. Ristiretk Liivimaale oli võrdsustatud palverännakuga Jeruusalemma – palverändurite vara pandi paavsti kaitse alla (HLK: III, 2) ning ristiretkel käimine pidi andeks andma ka kõik patud (sealsamas). Sellega lõid Kesk-Euroopa valitsejad koostöös kirikuga suurepärase keskkonna ristisõdijate ja ka sõdivat massi toetavate klasside, käsitööliste ja kaupmeeste, pidevaks juurdevooluks vallutatavale maale. Ei saa alahinnata ka moraalset toetust ja õigustust ristisõdijatele, mida säärane kiriku ja ühiskonna tõekspidamine neile sõdimiseks andis. Keskaegse sõjamehe, eriti veel Mõõgavendade ordu munksõdalasest liikme, jaoks oli  paganate vastu võideldes elada, kannatada ja surra õige ja õilis. 

Sõja laiematele põhjustele lisandusid veel loomulikult mitmed toonasele ekspansiivsele Euroopa aadelkonnale iseloomulikud kultuurilised, poliitilised ja majanduslikud vajadused. R. Bartletti käsitlusele toetudes tuleks siinkohal ära märkida muistse Balti ristisõdade seisukohalt kolm olulisemat:

-    vajadus uute maade vallutamiseks ning sealse põliselanikkonna vasallistamiseks; 

-   feodalismiajastu aadlile eriti iseloomulik vajadus pidada sõda, et õigustada ja tugevda oma sotsiaalset staatust;

- vaba kaubatee tekitamine ja piraatluse ning röövimise ohu kõrvaldamine Läänemereäärsete sadamate (nt. Lüübek, Visby(Ojamaal)) ja idapoolsete kaubakeskuste (nt. Novgorodi, Polotski) vahel. 

Kui esimesed kaks vajadust on eelkõige sõdivat massi Euroopast Liivi ja Eestimaale toovaiks põhjusteks, siis kolmas aga juhindub juba konkreetselt keskaegsete kaupmeeste huvidest. Samas on aga tolle aja euroopa ristisõdijate ja kaupmeeste huvid tihedalt seotud. Paralleele võib siinkohal tuua 12. sajandi esimesel poolel peetud ristiretkedega vahemere idakaldale. Seal olid ristisõdijad otseses sõltuvuses kaupmeeste võimsatest laevastikest. Ilma laevastiketa oleks sõdijad seisnud tõsise logistilise probleemi ees. Eraettevõtluse kaasati sõjategevusse. Transporditeenuste eest said kaupmehed vastu vallutatud maid ja kauplemisõigusi uutel aladel. (Bartlett 2001: 270)
Sarnast sõjategevuse logistilise poole privatiseerimist võime näha ka tänapäeval Iraagis, kus suur osa logistilistest teenustes ostetakse sisse erafirmadelt. 
Kiriku, aadli ja kaupmeeskonna huvid kattusid osas, mis puudutas liivlaste ja eestlaste alade alistamist. Toetudes Robert Bartlettile võib öelda, et nii oli see olnud ka mitmetes teistes Euroopa keskaegse ekspansionismiaja koloniseerimissõdades. See andis kogu uuele kristlikule ühiskonnale aga sünergia, mille mõju ka Balti ja Soome-Ugri rahvasteni jõudis ja nende alistamisele ka kindlasti kaasa aitas.

2.2 Rüüstesõjad

12. – 13. sajandi vahetuse Eesti aladel oli enimlevinud sõjalise aktsiooni tüüp rüüsteretked. Retki korraldasid eestlased ise ja samas tuli end nende eest ka kaitsta (HLK: VII, 1; XV ,3; XV, 7). Tervet muistse vabadusvõitluse perioodi võib teatavas osas vaadelda kui vastastikuste rüüsteretkede jada, milles esinevad vaid mõningad operatiivsel ja strateegilisel tasandil tähtsamaid tulemusi andnud sõjakäigud (nt. 1217 aasta Madisepäeva lahing). Nagu allpool sõjategevuse käsitluse juures selgub, siis antud töös vaadeldaval perioodil ühtegi eraldiseisvat, selliste tagajärgedega sõjakäiku ei toimunud. 

Samas ei saa alahinnata ka rüüsteretkede tähtsust kogu sõja käekäigule, sest sõja algjärgus ristisõdijate mitme järjestikuse Eesti aladele teostatud õnnestunud sõjakäigu tulemusel tugevnes eestlaste sõjalise vastupanu võime märgatavalt. Sellest annab tunnistust esimeste sõja aastate jooksul tihenenud maakondade vaheline koostöö ja uute maakondade kaasa tulek. 

Just sellise rüüstesõdadest rikkas ajajärgus olid eestlased senimaani elanud. Tuntuimad viikingliku sõdimisviisi esindajad on olnud saarlased, kelle sooritatud rüüsteretkedest võib leida jälgi mitmelt poolt varasemast ajaloost. Vast kõige tuntum ülestähendatud selline aktsioon, on 1187. aastal sooritatud rünnak Rootsi tollasele pealinnale Sigtunale (Moora 1926: 198). Eestlaste osalus selles operatsioonis on senini vaidluse all ja Sigtuna vallutajateks peetakse mõnel pool hoopis novgorodlasi. Kuid toetudes Vello Mässi selleteemalistele uurimustele on Andrus Altmeri leidnud, et kuna Novgorodi tolleagsed kroonikad juhtumist midagi ei maini, siis on väga tõenäoline, et Sigtuna rüüstamise just saarlased korraldasid (Altmeri 2005: 45). 

Jälgi eestlaste osalusest Skandinaaviasse sooritatud röövretkes leidub viikingiaegsedes Skandinaavia saagades. Saarlaste meresõiduoskustest ja sõjaretkedest tuleb pikemalt juttu veel allpool eraldi peatükis.  

Rüüstesõjaretkede otsene eesmärk on varaline kasu, mis saadi talude ja rüüstatud asulate või linnuste rüüstamisest. Järjepidev rüüsteretkede korraldamine aga nõrgestab juba rüüstatavat piirkonda ja sellisel puhul oleks alust rääkida juba sihilikust kurnamis operatiivtaktikast või –strateegiast.  

Veel oli mõlemal konfliktipoolel kombeks võtta kaasa pantvange, keda hiljem lunaraha eest tagasi müüdi. Ristisõdijatel oli pantvangide võtmise juures veel teinegi huvi. Pantvangideks võetud paganatest ülikute pojad viidi Euroopasse, kus neile üritati anda kristlikku haridust ja seeläbi:

- saates hiljem tagasi kodumaale, arvatavasti juba hukkunud isade asemele ja saada neist kristlikud, sõbralikult meelestatud liitlased või koguni vasallid;

- koolitada neist vastase kultuuri ja olusid tundvad, kuid moraalselt ümber meelestatud ristisõdijad või vaimulikud, kellest võõral maal sõdides palju abi oleks.

Säärane teguviis on selgelt strateegiline sihtotstarbeline tegutsemine, mis näitab ristisõdijate oskust vallutatud maad endale kultuuriliselt soodsaks muuta.

Paljud Henriku retkekirjeldused lõppevad osaga, kus kirjeldatakse röövsaagi saamist, vastase naiste ja laste tapmist ning hoonete ning põldude mahapõletamist. Samast koorub välja ka kristlaste ja paganate rüüsteretkede teatav eripära. Kui paganatele näib põhiline olevat varaline kasu, millele tihti liitub veel retkedelt naiste kaasatoomine (HLK: XII, 6) siis ristisõitjatel kristlikust ideoloogiast lähtuvalt naisetõmbamise kommet polnud.

Millal ja miks säärased retked aset leidsid? HLK järgi võib 13. sajandi esimese kümnendi rüüsteretkede toimumisajas täheldada teatavat reeglipära. Järgnevalt selle valgustamisel peatumegi.

Soine ja jõgederohke maastik tingis asjaolu, et retki korraldati peamiselt hilissuvel, kui maa kuivem, või talvisel ajal, mil jäätumine liikumist ja veekogude ületamist hõlbustas (HLK: IX, 1; HLK: X, 14). Tulutoovaimaks kujunes kindlasti varajane talveaeg, kohe peale maa, soode ja järvede külmumist. Seda nii logistilistel kui ka mitmetel muudel erinevatel põhjustel, mis mängivad osaliselt rolli tänapäevalgi:

a) Maa on külmunud, kuid lumekate pole veel liiga paks ega vähenda mobiilsust ratsa ja jalgsi liikumisel. Samuti muutuvad kinnikülmunud jõed tasasteks maanteedeks, mida mööda on regedega võimalik kiiresti liikuda.

b) Salved on täis talveks varutud toidupoolist ja lautadesse on kogutud kariloomad, keda suvisel ajal metsakarjamaadelt raskem kätte saada.

c) Lumekate ja suurem nähtavus metsas –  sest lehti ja kõrget alustaimestikku pole –  raskendab röövitavate ja nende vara metsa varjamist. 

d) Häirivate putukate (sääskede, kärbeste jms.) ning roomajate (mürkmadude) puudumine teeb reisimise ning sõdimise nii inimestele kui ka veo- ja lahinguloomadele kergemaks.

e) Külmaga paranevad haavad tänu vähesemale infektsiooniohule kiiremini kui soojal ja niiskel aastaajal.

f) Agraarühiskonnas on suured inimhulgad suvel hõivatud põllunduse ja karjakasvatus töödega, mis muudab toetava lahingujõu saamise raskemaks ja ebarentaabliks, kuna tootev maaharija on sel ajal kasulikum põllul kui sõjaväljal.

g) Lumekatte puhul jäävad metsadesse varjujatest kergemini maha jäljed, samuti pole külmal ajal neil metsades kerge ellu jääda (HLK: XIV, 8).

Töö autor on isiklikult oma kaitseväeteenistuse jooksul läbinud paarkümmend jalgsi- ja suusarännakut vahemikus 15–80 kilomeetrit. Aset on need leidnud erinevatel aastaaegadel ja väga erineval maastikul. Neist kogemustest lähtuvalt võib väita, et jalgsirännaku sooritamine kuni 30 kilogrammise lisakandamiga on kõige kergem ja kurnab vähem just jahedamal ajal. Seda mitmel põhjusel: 

-riided ei märgu kiiresti higist, 

-ei ole putukaid 

-metsasel maastikul on tunduvalt kergem ja kiirem liikuda külmunud maad mööda ning võimalikult vähese alustaimestiku korral. 

LVRk -st leiame lõigu, mis heidab valgust ühele iga üksikvõitleja ja üksuse alalisele probleemile – varustuse kaasaskandmisele. Pikkade ja lühialaliste retkede juures, kus tuleb palju liikuda, on see üks tõsisemaid muresid. Nimelt kirjeldab kroonikaautor 1227. aasta Muhu vallutamise juures:  

"Üks põgenes väga kavalalt tänu oma osavusele ja kiirusele.

 Ta oma seljakott päästis ta:

 ta viskas selle endale selga

 täpselt nagu mõni ristisõitja

 ja kandis seda siia ja sinna

 seni, kuni ta

 sobival võimalusel ristiväe käest põgenema sai." 

(LVRk: värsid 1668-1675)

On selge, et kuigi osa sõjaväest liikus ratsa, eeskätt rüütlid ja ülikud, pidi siiski suur osa isikkoosseisust (relvakandjad, sõjasulased, sõjakäikudesse kaasatud vaesemad võitlejad) retked läbima jalgsi. Eelpool toodud värsid LVRk-st on kinnituseks sellele, et vähemalt ristisõdijad kasutasid seljakotte. Millised need kotid täpselt välja nägid ja kui palju varustust või moona nad mahutasid, pole teada, kuid selge on, et selle varustuselemendi kasutamine hõlbustas jalgsirännakuid tunduvalt.

Silmatorkava kõrvalekalde tavapärastest rüüstesõdade toimumisaegadest leiame muistse vabadusvõitluse algusest. 1210.–1211. aastate kevadtalvel toimunud hulk vastastikusi rüüsteretki ristisõdijate ja eestlaste vahel, mis leidsid aset tänapäeva Lõuna-Eesti ja Loode-Läti aladel on selge erisus senisest hooajalisest rüüstesõdade toimumismustrist. Lahingutegevuse analüüsi juures, antud töö kolmandas peatükis proovime sellele eripärale sõjanduslikku seletust tuua. 

2.3 Avalahing vs. Piiramine

Oli üldine tendents, et avalahinguid, nii siinmail kui ka keskaja kontekstis üldiselt, üritati vältida. Juba William Vallutaja, kes ajalukku läks kui Inglismaa vallutanud normannide juht, pidas oma võitlusrikka elu jooksul vaid kaks korrapärast välilahingut: Val-Des-Dunes’i (1047) ja otsustava Hastingsi (1066) lahingu (Honing 2005: 52). Isegi käesolevast konfliktist aastasaja võrra hiljem toimunud Saja-aastases sõjas peeti kogu sõja vältel vaid kolm suurt välilahingut, millest mõlema poole vägede põhijõud osa võtsid: Crécy (1346), Poitiers’ (1356) ja Azincourt’i (1415) lahing (sealsamas).

 Vastupidiselt eeldustele võitis kõik need kolm lahingut halvemini varustatud ja ratsaväe poolest vähemuses olev osapool.

 Jan Willem Honig leiab, et lahingu üldise vältimise puhul oli tegemist kristlastele omase hirmuga lahingu kui jumaliku kohtumõistmise ees –  kardeti, et jumalik otsus ei pruugi endale soodus olla ja seepärast välditi üldist lahingut. Konfliktile püüti leida lahendus osava manööverdamisega vastase tupikusse ajamise ja kurnamise ja poliitiliste valikute ette sedamisega, ilma otseselt verd valamata. 

Kuid mida oli karta Balti paganate vastu tulnud ristisõdijatel, oli ju jumal nende poolel juba iseenesestmõistetavalt – pühast üritusest osavõtt ise tähendas juba täielikku pattude lunastust ja otseteed paradiisi? Jumalik valik ei saanud kuidagi paganate kasuks kalduda. Siinkohal ei saagi tuua välilahingute vähese osakaalu põhjuseks religioosseid ja moraalseid mõjutajaid.  Põhjusi tuleks otsida jällegi sõjanduslikust küljest. 

Keskaegne sõjandus, nagu ka keskaeg üldse, on tuntud just  rüütli kui sümboli poolest. Rüütel, prantsuse keeles chevalier (cheval – pr. k. hobune) tähendab juba algupäraselt meest hobusel, see oli ka peamine tunnus, mis teda ülejäänud ühiskonnaklassidest eristas (Honig 2005: 48). Keskaegset rüütliväge iseloomustab raskeratsaväe piigirünnak. Algselt kergemalt kuid hiljem raskemalt turvistatud ratsanik ja hobune kaalusid ühtekokku 500 - 700 kilogrammi. Siinkohal aga ei tähenda, et uuem plaaturvis oleks rõngasturvisest oluliselt rohkem kaalunud. 

Piigirünnaku põhiideed olid:

- kogu hobuse ja ratsaniku raskuse koondamine piigi teraviku tippu ja sellega saavutada penetratsioon vastase kaitsevarustusest (kilp ja turvis);

- saavutatud hooga läbi tungida ja segi paisata vastase esimene kilbirivi, et järgnevad võitlejad saaksid vastase sügavusse tungida;

- jätkata võitlust teiste relvadega (mõõk, kirves, nui) vastase lahingurivi sügavuses;

- vastase rivist läbitungi õnnestudes hävitada ja põgenema sundida tagumisi kergemini relvastatud ja turvistatud võitlejaid, kasutades oma suuremat ülekaalu. 

Keskaegne raskeratsavägi on taktikalisest aspektist ja sõjanduslikust iseloomust lähtuvalt võrreldav tänapäevaste tankiüksustega: 

- Mõlemad omavad tugevaimat soomust ja suurimat mobiilsust lahinguväljal.

- Kumbki on mõeldud otsustava taktikalise löögi andmiseks ja läbimurde sooritamiseks.

- Nii raskes turvistuses uhkelt ehitud rüütlil kui ka lahingutankil on vastasele teatav demoraliseeriv mõju.

- Nii suure tuleulatuse ja mobiilsusega tankiüksused kui ka löögijõuline raskeratsavägi saab oma täit potentsiaali rakendada vaid väheliigendatud lagedal maastikul kus omab manööverdusvabadust ja tegevusruumi.

Raske rüütlivägi moodustas aga tavapärasest keskaegse Euroopa tüüpilisest sõjaväest vaid osa. Mitte iga ratsanik aga ei saanud osaleda piigirünnakus, kuna rüütlimoraal ei lubanud kõige kuulsust toovamates rünnakutes osaleda alamatest klassidest võitlejatel. Euroopa hilisem kogemus näitab, et see sai vahel saatuslikuks. Näiteks kuulsas Azincourti lahingus 1415. a. ründas Prantsuse chevalier’idest koosnev rüütlivägi enneaegselt ja ebasootsal mudasel maastikul Inglise vibukütte ja kaotas. 

Samas oleks sellises olukorras võinud ära oodata ammuküttide lähenemise (kilpidega) ja tuleettevalmistuse, ise sel ajal  lähenedes, ja hiljem, nõrgestatud ja tulega seotud vibukütte rünnanud.  Ei olnud mõeldav, et lahingu võiduau jääb alamklassist ammuküttidele ja nii tormatigi lahingusse hoolimata ebasootsatest tingimustest. Inimfaktorist tulenevad tegurid ületasid kaine ja läbimõeldud planeerimise ning said kaotuse olulisteks põhjusteks. 

Huvitava paralleeli saame siin tuua Vene Föderatsiooni relvajõudude esimese operatsiooniga Groznõi hõivamiseks detsembris 1994. Ka seal saadeti alakomplekteeritud soomustatud üksus Groznõid hõivama (Laaneots 2002: 20). Loodeti tšetšeenide vastupanu murda kiire tegutsemise ja ülekaalukate soomusjõudude kohaloluga. Operatsioon lõppes fiaskoga, kuna jällegi oli vähemuses oleval poolel plaan läbimõeldum ja kasutas keskkonna faktoreid paremini ära – lahingutes asustatud punktis, ehk linnalahingutes kaotab soomustehnika oma eelised, kui tegutseb ilma piisava jalaväe toetuseta. Taas leidis kinnitust, et arvuline ülekaal ja parem mobiilsus ning soomustatus ei tähenda veel automaatset edu.  

Kas ja kui, siis miks ikkagi vältisid 13. sajandil peamiselt Saksa päritolu rüütlid oma ristiretkel baltimaadesse välilahingut? 

Pea 800 aastat on möödunud muistse vabadusvõitluse ajast mil siinne rahvas on kasvanud arvukuselt mitmekordselt ja kuni viimase aastakümneni on põhitegevusena tegelenud põllumajandusega. Selle aja jooksul on pidevalt kuivendatud ja raiutud, et teha ruumi järjest uuele põllumaale. Ometigi on siiani suur osa Eesti maismaast kaetud soo ja metsaga. 

Raskeratsavägi vajab oma potensiaali täielikuks kasutamiseks lagedat, tasast ja kõva pinnaga lahingutandrit.

On väga raske oletada, kui mitu protsenti Eestimaast oli 13. sajandi algul kaetud ürgmetsa ja soodega, kuid kindlasti oli kinnist ja ratsa liikumiseks sobimatut maastikku kordades rohkem kui tänapäeval. 

Muiste vabadusvõitluse ajal ei ole ka eestlaste pool silma paistnud just välilahingu soosijana. Siiski on kahe kuulsa välilahingu puhul märgata eestlaste initsiatiiv lahingupaiga valikul. Esimese Ümera lahingu puhul (HLK: XIV, 8), kus tegu varitsuslahinguga, pole kahtlust, et endale soodsa võitlustandri oli eestlaste pool ise valinud ja alles selle olemasolul otsustanud välilahingu kasuks. Miks valiti just see koht? 

Henriku kroonika (sealsamas) ja  prof. Sulev Vahtre järgi asus Ümera varitsuspaik metsasel jõekaldal ja ristisõdijaid ning nende liitlasi rünnati vahetult enne jõe ületust. Eelnevalt oli eestlastel õnnestunud jätta mulje, et nad on juba jõe ületanud. (Vahtre, S. 1990: 70) On äärmiselt tõenäoline, et sellise infoga varustatud ristivägi valmistus jõge ületama rännakrivistuses s.t. järjestikku, mitte ahelikus. Sakslased – eliitne soomusüksus, asus kolonni eesotsas (HLK:  XIV, 8).

Varitsevatele eestlaste avanes pilt, kus vastase põhijõud olid rännakrivistuses ja liikunud –  nagu ka planeeritud – otse varitsusse. 

Esimese, varitsuse puhul kõige hävitavama löögi saigi kriitilise tähtsusega element – kõige tugevam osa vastasest, kus lisaks asub kindlasti ka juhtivkoosseis. 

Sakslaste juhtimise kadumist toob esile ka prof. SulevVahtre, märkides, et Henrik ei maini kordagi lahingu kirjelduses Võnnu Bertholdi, kes pidanuks sakslasi selles lahingus juhtima (Vahtre, S. 1990: 72). Liivlased ja lätlased lüüakse korratult põgenema, esile tuuakse sakslaste organiseeritust lahingust eemaldumisel ja eestlastest lahti rebimisel.

Võttes arvesse Henriku pakutud kaotajate arve (sadakond vangilangenut, 14 piinatut ja hukatut, 3 hukkunud kohalikku ülikut, mõned haavatud ordu liikmed), võime järeldada, et kummalgi pool polnud osalejaid üle mõne saja ja tegu oli väikesemastaabse lahinguga.

Ometigi, nagu nendib ka prof. Sulev Vahtre, on see kindel näide eestlaste oskuslikust olukorrahinnangust, planeerimisest ja järjepidevusest täideviimisel. Ka initsiatiiv säilitati lõpuni. Mis aga tähtsaim: eestlased olid näinud läbi vastase kriitilise tugevuse ja rünnanud seda sel hetkel ja seal, kus see kõige haavatavam oli –  metsasel ja liigendatud maastikul, kus kergemal üksusel on raskeväe ees selge edu. Kahjuks ei osanud eestlased Ümeral saavutatud taktikalist võitu edasi arendada ja kohe peale lahingut andsid käest initsiatiivi (vaata allpool sõjategevuse analüüsi).

Henriku kroonikas ei leidu kirjeldusi, mis annaksid tunnistust edukast suurest piigirünnakust ja raskeratsaväe hävitavatest löökidest. Küll on raskerelvis rüütel ka üksinda hirmuäratav vastane hajusa jalaväe keskel, nagu näeme kroonika kirjeldustest (HLK: XV, 3). Selline sissetung lahingurivvi aga ei võimaldanud kasutada täit raskeratsaväe potentsiaali, kuna sissetungid toimusid üksikrüütlite kaupa. Sellises situatsioonis on ümbritsevatel pikkade odadega jalgsivõitlejatel kerge ratsanik neutraliseerida.

On selge, et kuulsusrikast piigirünnakut ei saanud siinmail kasutada maastiku iseärasuste ja lahingute iseloomu tõttu. Nii nagu kaasaegses sõjapidamises kasutatakse tanke ja soomusmasinaid metsasel maastikul vaid jalaväe toetusena, nii oli raskerelvis rüütli osa muistse vabadusvõitluse lahingutes pigem teisejärguline ja sõja tulemuse seisukohalt lausa triviaalne. Teatavat paralleeli võiks siinkohal tuua 13. sajandi Šveitsi sõjaväe arengu näite põhjal, kus samuti maastik ei soosinud ratsaväe kasutamist ega arengut. Sajand pärast muistset vabadusvõitlust aastal 1315 õnnestus talupoegadest šveitslastel alistada ülekaalukas Austria rüütlivägi (Vermet 1939: 42 – 43).

Kahjuks on rüütliromantikast tulenevate kinnistunud tüüppiltide toel selgelt ületähtsustatud kristlaste raskeratsaväe roll muistses vabadusvõitluses. 

Keskaegse rüütliarmee taktikaline trump oli raskeratsaväe piigirünnak, mida siinmail ei saanud kasutada maastiku iseärasuste tõttu. Sellele lisandusid kõrgetasemelise metallurgia saavutused relvastuses, nagu rõngasturvis ja relvaterad. Eestlastele uudsetel relvadel, nagu amb ja blide ehk vastujõul kiviheitemasin (Saimre 2006: 61) oli, vähe kasutusvõimalusi ja need näitasid täit efektiivsust vaid piiramislahingutes.

Tänu pikale ümberlaadimis ajale on ka ammu kasutamine avalahingus vähem efektiivsem kui piiramisel, kus mõlemi nii kaitseval kui ründaval poolel on võimalus laadimiseks varjuda ja lahigkontakt pole nii vahetu ja dünaamiline.

Eelnevast võime järeldada, et ristisõdijad võisid tõenäoliselt vältida avalahinguid, kuna ei saanud erinevatel põhjustel seal kasutada oma taktikaliste ja tehniliste eeliste täit potentsiaali.

2.4 Saarlaste viikingisõda

Eraldi käsitlemist väärib saarlaste ja Eesti rannikualade elanike sõjapidamisviiside kohta teada olev materjal. 

Nii Taani kroonik Saxo Grammaticus oma teoses “Taanlaste vägiteod”, kui ka LVRk mainivad saarlasi kui sõjakat paganarahvast, kes tavatseb merd mööda suvisel ajal pikki sõjakäike ette võtta. Saarlasi kirjeldati nii Rootsi kui Taani rannikualadel. 

Saarlaste retked ulatusid veel vahetult enne muistse vabadusvõitluse algust, aastal 1203, nii kaugele kui Taani Listerby provintsi (HLK 2005: VII, 1). Säärased retked polnud küll sellised suuremastaabilised operatsioonid nagu hilisem Toreida piiramine 1211, vaid väiksema väehulgaga teostatud lühiajalised rüüsted.

Peale Skandinaavia viikingite ristisustamist esile kerkinud röövellike Läänemere idaranniku rahvaste sõjakäike ja nende iseloomu tuleks siinkohal lähemalt vaadelda.

Ei ole kindel, kas kiireid ja veriseid viikingite laadis rüüsteretki teostasid ainult saarlased või oli neil abiks seejuures ka mandrirahvaid, nagu Läänemaa ridalased või põhjaranniku harjukad. Henriku järgi on aga tihti meresõitu hõlmavates lahingutes või sõjakäikudes mandrieestlasi merelt toetamas just saarlased (HLK: XIV, 12; HLK: XV, 3).

Retkedel osales üsna väike hulk mehi ja laevu, mis jällegi aitab kaasa varjatusele. Konkreetselt Listerby retkel osales Henriku järgi kuusteist laeva. Kui võtta arvesse Harri Moora käsitlust siis mahtus saarlaste laevadesse keskmiselt 30 relvastatud meest (Moora 1926: 201–202). Arvatakse, et iga suurema viikingilaevaga võis kaasa võtta ka paar hobust. Seega on Listerby näite puhul tegu maksimaalselt 300–500 jalamehe ja u. 30 ratsaniku suuruse saarlaste väega. Oma iseloomult võib teataval määral säärast löögigruppide lahingutegevust võrrelda tänapäevase hit and run taktikaga. Sellist taktikat kasutatakse nii sissivõitluses kui ka konventsionaalses sõjas puhul vastase väsitamiseks, tagala tegevuse häirimiseks, juhtimise häirimiseks ja hävitamiseks ning muude kõrge tasuvusega ehk lahinguedu seisukohast oluliste sihtmärkide ründamiseks. Võrdluses sissitaktikaga on antud juhul tähelepanuväärne, et ei ole täpselt teada, kust ja millal on tulnud Eesti militaakäibesse sõna “siss”, mis algtähenduses tähistab röövlit (Raun 2005: “siss”). Huvipakkuv on, et saarlasi on Harri Moora juba 1926. aastal avaldatud artiklis nimetanud “meresissideks” (Moora 1926: 197). 
Valitud sihtkoht, mastaap ja lühiajaline iseloom annavad tunnistust, et säärased retked olid just varalise kasu saamise eesmärgil sooritatud sõjalised aktsioonigd ehk siis tüüpiliste viikingite stiilis röövretkedega. 

Teiseks sääraste retkede eesmärgiks võis olla ka konkurentide nõrgestamine nende laevade, meistrikodade ja varude hävitamise kaudu. On aga selge, et nende retkede põhirõhk ei ole tavaliselt olnud uute alade vallutamine või vastase nõrgestamine, rääkimata läbimõeldud taktikalisest või koguni operatiivsest tegutsemisest. 

Tüüpiline saarlaste või muu rannikurahva rünnak sooritati tavaliselt mõne vähem kindlustatud asustatud punkti pihta. Väga suurt rolli mängisid kiire ja varjatud lähenemine, üllatusmoment ja kiire eemaldumine merele, et vältida kaitsjate ettevalmistust ning kiiret vastureaktsiooni. Selle saavutamiseks olid neil kasutada kiired ja väikesed viikingilaevad mida HLK’s nimetatakse pirathica’teks. Kiirete ja madalapõhjaliste laevadega tagasid nad mobiilsuse, mis omakorda aitas saavutada piisavat üllatusmomenti. Üllatusmoment jällegi oli sääraste retkede õnnestumisele määrava tähtsusega. Erinevalt hansaliidu rasketest kogedest ei vajanud viikingilaevad maabumiseks sügavat vett ega sadamaehitisi, laevad lohistati lihtsalt kaldale (Moora 1926: 199)

Kui kirjeldatud rüüsteretkede taktika seisukohalt olid madalad ja sihvakad viikingilaevad vägagi sobilikud, siis avamere lahingutegevuses esines teatavaid puudusi. Euroopa ristisõdijate põhilisteks laevadeks olid koged. Koged olid viikingilaevade kaudsed järeltulijad, kuid kaubaveoks kohandatud ning viikingilaevadest kõrgemad aeglasemad ja vähesema manööverdusvõimega. (vt. Lisa LAEVADE PILDID). Suure ja kaugele ulatuva tulejõuga pardarelvade puudumine tingis asjaolu, et avamerelahingud algasid lähidistantsilt laskerelvade tulevahetusega ja päädisid enamasti abordaažiga. Ka selleks lahinguliigiks oli rannikurahvastel- näiteks kuralastel, keda tihti samastatakse kultuuri poolest saarlastega- välja kujunenud oma taktika. Kaks viikingilaeva seoti omavahel ahtreid pidi kokku ja manööverdati nii, et vastase laev jäi kahe oma laeva vahele. Nii saavutati taktikaliselt soodus olukord, kus lõksu jäänud vastasel tuli võidelda kahel suunal. Suurimaks raskuseks viikingilaevast kaubaveoks kohandatud kogedele pardaletungi sooritamisel oli aga viimaste suurem pardakõrgus. Ründaval poolel tuli võidelda endast kõrgemal platvormil seisva vastasega, pardaletungiks läks vaja abivahendeid. Seega võib öelda, et madal ja sale viikingilaev oli sobiv transpordivahend sõjalisteks rüüsteretkedeks kuid puudulik merelahingutes kõrgete ja raskete kogedega.

Lisaks sobilikele meresõidu vahenditele läheb vaatluse all olevate sõjakäikude sooritamiseks vaja ka vastavat meeskonda.

Retked viisid muistseid võitlejaid pikkadele ja rasketele merereisidele, mis seadsid osalejatele kindlasti ka kõrgeid füüsilisi ja psühholoogilisi nõudmisi. Töö purjelaevas eeldab meeskonnalt valmidust meeskondlikuks koostööks pingelises olukorras. Retke korraldamine nõuab läbimõeldud planeerimist ja logistilist ettevalmistust (teekonnaks vajalik moon, laevade ehitus ja korrashoid). Kõrged nõudmised seadsid retkel osalejale omad tingimused. On selge, et retkele ei pääsenud mitte igaüks. 

Nagu tänapäevalgi sõjaväeteenistuses tihti ette tuleb, ei ole iga inimese isikuomadused kõlblikud tegutsemaks meeskonnas, liiatigi veel stressiseisundis. Pikema meresõidu eripära on just kitsal alal pikaajaline koosviibimine. Millised pinged ja probleemid võisid tekkida paarikümne meetri pikkuses ja viie meetri laiuses viikingilaevas, kus koos umbes 30 meest, võime vaid oletada. On aga äärmiselt tõenäoline, et need tekkisid ja sääraste olukordade lahendamiseks oli toona, nagu ka tänapäeval, vaja võimekat juhti ja kokku töötavat meeskonda. Viikingilaevaga ette võetud retk oli olukord, kus mees pidi alla suruma enese isiklikud huvid ja teenima ürituse õnnestumise nimel meeskondlikke huvisid. Seega olid indiviidile psühholoogilised ja füüsilised nõudmised küllaltki karmid.

Viimastena nimetatud asjaoludest tulenevalt ei saa päris nõustuda Harri Moora väitega:  “Seejuures ei tohi me mõelda, et nendeks meresissideks oleksid olnud mingid alaliselt hulkuvad rahutud seiklusteotsijad, elukutselised röövlid – ei, need olid tavalised talupojad, kes muidu rahulikult oma põlde harisid.” (Moora 1926: 198)

 Saaremaa on põlluharimiseks väheviljakas ala ja rannikurahvad on peamise elatusallikana tegelenud just kalastamisega. Saaremaa viikingite puhul oli samas tegu kultuuriga, kellele sõjaliste röövretkede korraldamine oli üheks elu osaks ja lisa elatusallikaks. Sellel rahval pidi olema pärandatav kogemus röövretkedele kohandatud meresõidust, sõjapidamisest ning kindlasti ka relvakäsitluse ja -valmistamise oskus. Tavalisest, peamiselt põlluharimisega tegelevast talupojast erines 13. sajandi alguses sõjalistel retkedel osalenud saarlane kindlasti. Vastasel juhul poleks nad suutnud korraldada õnnestunud retki Taani ja Rootsi ning külvata hirmu selsetel rannikutel hirmu samamoodi, kui skandinaavlased seda kaks sajandit varem läänepoosetel aladel teinud olid.
Veel jääb lahtiseks küsimus, et kas säärastel retkedel osalesidki vaid saarte- ja rannikurahvad või olid kaasatud sõjalise toetusjõuna ka sisemaa maakondadest pärit võitlejad. Meresõiduoskuse ja võimekuse osatähtsus selliste retkede juures näitab aga merelähedaste rahva otsutavat osa. Ilma nende oskuste ja võimekuseta oleksid ülemereretked olnud võimatud.
2.5 Järeldused

Muistse vabadusvõitluse aegset eestlasest sõjameest kujutada kui põllutööst kõrvale kistud ja relvakäsitlusest võõrast ning vägivallast puutumata talupoega on äärmiselt vale. Rahulikult ning segamatult põllunduse, karjakasvatuse ja kaubavahetusega tegeleval rahval ei oleks vaja läinud sellises koguses kasutuskõlbulikke võitlus- ja viskeodasi, sõjakirveid võitlusnuge, mõõku ja kilpe. 

Eestlaste muinasühiskonnale polnud sõjapidamine võõras. Muistsete eestlaste 13. sajandi alguse  sõjakunst on võrreldav Skandinaavia rahvaste varasema, viikingiaegse sõjapidamisega.
Võõraste  rüüsteretki oli toimunud pidevalt ka varasemal ajal. Seda ning eestlaste sõdaderohket ajalugu ning arheoloogilist relvamaterjali arvesse võttes võime kindlalt järeldada, et kui mitte iga, siis valdav enamik tollaseid võitlusvõimelisi mehi oli pidanud sõjalistes sündmustes osalenud olema. Seda nii oma kodu ja vara kaitsel või võõrsil, rüüsteretkedel.

3. Sõja käik

3.1 Olukord 1208. aastaks

1208. aastaks oli ristisõdijatel läinud korda Läti- ja Liivimaa ristida. Teataval määral oli ka suudetud neil aladel olukord stabiliseerida. Kohalik paganlik ülikkond oli kas hukkunud eelnenud võitlustes ristisõdijatega või koos viimastega teiste paganate vastu võideldes nagu semgalite ülikkond (HLK: XII, 2). Oli ka paganaid, kes lasknud end ristida ja seeläbi ka oma rahva isikliku eeskujuga ristisõdijatele liitlasteks toonud (näiteks Caupo). See aga ei tähendanud, et oleks kehtestatud kindel võim kogu kohaliku rahva üle. Väljaastumisi tuli hiljem veelgi, nagu juba aprillis 1210, kui Riiat üritavad edutult vallutada kuralased ja ülestõusnud liivlased (HLK: XIII, 5).
Ometigi oli tekkinud olukord kus lähiperspektiivis polnud karta Väina (Daugava) jõe alamjooksu äärsete alade rahvaste ootamatut ja otsest kallaletungi. Liitlasteks muutunud liivlaste näol oli tekkinud omamoodi puhvertsoon veel paganlike eestlaste ja ristisõdijate keskuse Riia linna vahel – liivlaste elualad ulatusid Väina jõe suudmest kuni 100 kilomeetrise ribana piki rannikut põhja poole. Ümera ümbruse lätlased lasevad end ristida (HLK: XI, 7). Kristlaste vallutatud alal on juba mitmeid kindlustatud punkte ja linnuseid. Väina jõel asusvad Dünamünde, Riia, Holm (Salaspils), Üksküll (Ikškile), põhjas Võnnu (Wenden, Cesis) ja Volmari (Beverin, Valmiera). Riia oli selleks ajaks saanud kasvada ja kindlustuda juba seitsme aasta jagu. Kuus aastat oli selleks ajaks eksisteerinud 1201. aastal loodud Mõõgavendade ordu, kes F. Benninghoveni uurimuste põhjal oli selle aja jooksul omandanud kogemusi võitluses kohalike paganatega ning aasta-aastalt nii organisatsioonilisest küljest kui ka kvantiteedilt tugevnenud.

Äsja olid ristisõdijad väikesearvuliselt koos semgalitega viimaste kutsel läbi viinud sõjakäigu leedulaste vastu. Rüüsteretk kukub läbi ja ristisõdijate pool ise olulisi kaotusi ei kanna (HLK:  XII, 2). Jälitama asunud leedulased aga lüüakse semgalite poolt tagasi ja nii on tekkinud patiseisu tõttu riialastele ka lõuna suund ajutiselt ohutu.

Ida suunal on aga sama aasta kevadel suudetud Koknese linnuse vallutamise ja sellele järgnenud sündmuste ka venelased eemalduma lüüa (HLK: XI, 8; 9).

1208. aasta keskpaigaks on Balti ristisõdijatel tekkinud liivi ja läti aladel soodsaim strateegiline olukord oma vallutuste algusest alates:

- oma valdusala on stabiliseerunud;
- ohtlikud naabrid on nõrgestatud või valitseb nendega vaherahu;
- Riia linna selle käsitööliskonna ja sadamaga on tagatud inim- ja materjaliressursi tagavara, tootmis- ja teenindusbaas ning juurdevedu;
- suhteliselt edukas sõda tagab igaastase ressursside voolu ristisõdijate kodumaalt;
- piki Väina jõge on tekkinud omamoodi jõega ühendatud kindluste kett 

piki mida, tänu veeteele, oli tagatud võimalus jõudusi kiirelt ümber paigutada ning neid varustada. 

Soodsas strateegilises olukorras oli ristisõdiatel võimalus ja initsiatiivi säilitamise seisukohalt ka kohustus valida uus operatiivne rünnakusuund ja eesmärk. Pealetungi eesmärgiks võeti eestlased, kes senini oma asualadel suhteliselt kaugel liivimaal aset leidnud konfliktidest endistviisi kristlastest kaupmeeste ja misjonäridega omatahtsi ja arvatavasti mitte iga kord just viisakalt ringi olid käinud (HLK: XI, 7).

3.2 Sõja algus ja esimene aasta 1208 – 1209

 Esimese eestlastevastase sõjakäigu ettekäändeks tuuakse eestlaste alasid mööda Pihkvasse suundunud kristlastelt röövitud varasid: ”Ja sündis, et kui juba kogu Liivimaa oli ristitud ja Latgale läkitasid, lätlaste vanemad /.../ ja ka Berthold, sõjateenistuse vend Võnnust, oma saadikud eestlaste juurde Ugandisse nõudma, mis õigus, kogu ülekohtu eest, mis need olid neile teinud.” (HLK: XII, 6). Nõudmised olid ennekuulmatud ja vastuvõetamatud, seni polnud kunagi sõjaliselt võetud röövsaaki tagastatud (Vahtre, S. 1990: 55).

Lätlased paluvad Riiast abi ja ka saavad. Ühiselt võetakse ette rüüstekäik Ugandisse ja selle keskuse, Otepää linnuse alla. Ei ole teada, kas linnus täielikult vallutatakse, sest Henrik mainib vaid põlemasüütamist ja seejärel röövsaagiga (võis pärineda ka küladest) koju naasmist. Et linnus vallutati, on äärmiselt ebatõenäoline (Vahtre, S. 1990: 58). Eestlased sooritavad kiire vasturetke Beverini linnuse alla. Beverini asukoht siiani segane, eeldatavasti asus see tänase Volmari (Valmiera) hilisema linnuse asemel või selle läheduses (Vahtre, S. 1990: 59). Retk lõppeb aga tulutult ja eestlased pöörduvad juba röövitud vara maha jättes tagasi (HLK: XII, 6). 

Antud piiramise puhul on tegu eestlaste poolt kiiruga ettevalmiststatud karistusaktsiooniga, mida aga lätlased olid osanud ette näha ja aegsasti Võnnust orduväe toetust palunud. Abijõud saabuvadk kuid eestlased peale ühepäevast piiramist, nähes, et kiirrünnak ei õnnestu, selleks ajaks juba tagasi tõmbunud. 

Beverini alla kogunenud kristlaste vägi teeb aga taktikaliselt õige otsuse ja kaotamata initsiatiivi muudab rünnaku suunda ning suundub aega viivitamata Sakalat rüüstama. Sakalasi rünnatakse ootamatult: ”/.../ ja tungides Sakala provintsi sisse, leidsid nad mehed ja naised ja lapsed kõigis külades ja paikades oma kodudes ja tapsid, /.../ ja kolmsada Sakala provintsi parematest meestest ja vanemaist /.../.” (sealsamas). Sakalased pole jõudnud koguda isegi kohalikku malevat ja seega üllatusmoment saavutatakse täielikult ning rüüsteretk teataval määral õnnestub. Kuna aga kroonika järgi kestab rüüstamine vaid ühe päeva, tuleb siin Henriku kirjeldustesse kriitiliselt suhtuda. Tapetud kolmesajast mehest ei saa kindlasti kõik olla ülikud, kuna sel alal ei asunud nii palju külasidki, pigem on see mõeldav langenud võitlejate koguarvuna. Sulev Vahtre järgi võis kristlaste vägi tungida vaid Sakala piirialadele ega jõudnud kaugemale Halliste kihelkonnast. Retke järel sõlmitakse aastane vaherahu ilma tüliküsimusi lahendamata (sealsamas). 

1208. aasta sügistalve sündmustes on suur osa nii sõja õhutamises kui ka esimeste retkede organiseerimuses just vastristitud lätlastel, kes tunnetasid “uue jumala soosingut“ ja ennekõike neid alistanud, paremini varustatud ning uutmoodi sõjakunsti valdavate kristlaste sõjalist toetust. Valdav on latgalite initsiatiiv vanade vastaste, lõunapoolsete eestlaste vastu alustatud sõjas. Ristisõdijad osalevad sel perioodil pigem kaasa kutsutud toetava ja nõustava jõuna. Kokkuvõttes on esimesed konfliktid ilma strateegilise eduta ja kiiruga planeeritud üritused. Ei saavutatud ka ühtegi suuremat taktikalist võitu – linnused jäid vallutamata ja väed pöördusid pea tervenisti kodudesse tagasi. Ainus suurem tekkinud kahju võiks olla sakalastele tekitatud kaotus ootamatu rünnakuga langenud ülikute ja võitlejate näol. Kallaletungi kiirustamisest ja vähesest läbimõeldusest annab kinnitust ka liivlaste foogti Hermanni hukkamõistev seisukoht latgalite õhutatud retkedele (sealsamas).

1209. aasta suvel saabub piiskop Albert tagasi Saksamaalt uue täiendusega ristisõdijatele ning jätkab hoopis oma olukorra kindlustamist Väina jõel. Selleks hõivab ta esmalt Koknese linnuse, mis eelmisel aastal venelased maha jätsid (HLK: XIII, 4). 
Edasi võtab piiskop ette õnnestunud sõjakäigu ülesvoolu asunud Jersika vastu. Koknese mehitatakse ristisõdijatega ja Jersika läänistatakse peale vallutamist tagasi selle endisele omanikule Vsevolodile, võttes aga viimase leedulannast naise pantvangi. Ümberkaudsetest latgalitega asustatud maadest jääb vürst ilma (Vahtre, S. 1990: 63). Tekkib ilma maa ja seega olulise võimuta Riiast sõltuv vürstiriik kaugel ülesvoolu, mis kindlustab kristlastele kagu ja ida suunda. 

Alberti 1209. aasta tegevus annab jällegi tõendust ristisõdijate pikemaajalisest strateegilisest ja operatiivsest planeerimisest ja järjepidevusest:

a) Kindlustatakse ja laiendatakse jätkuvalt oma positsiooni Väina jõel, mis on mitmel tasandil tähtis, kuna Väina on:

- suurepärane kiil eraldamaks kahte ohtlikumat, tugevamat ja vaenulikumat paganarahvast, eestlasi ja leedulasi.

- asendamatu vägede ühendustee tolleaegse logistika seisukohast.

- osa kaubateest Novgorodi.

b) Jersika läänistatakse nõrgestatud ja Riiast sõltuma pandud vürstile tagasi, et mitte siduda omi jõude asjatult kaugemal kõrvalsuunal.

3.3 1210. aasta – venelaste sõjakäik, Bertholdi sõjakäigud Ugandisse ja Ümera lahing.

1210. aastal saab läbi ajutine vaherahu ja algab taas otsene sõjategevus eestlaste vastu. 1210. aasta sõjaline tegevus algab eestlaste jaoks Pihkva ja Novgorodi venelaste ühisväe sõjakäiguga Ugandisse. Tavapäraselt rüüstatakse külasid. Sõjakäik lõppeb Otepää kaheksapäevase piiramisega, misjärel Otepää ostab end u. 80 kg hõbeda eest vabaks, lastes ka ristida “mõningad” (HLK: XIV, 2).  Pole andmeid suurematest kaotustest kummalgi poolel, mis lubab järeldada konflikti vähest intensiivsust.

1210. aasta juuni lõpus ja juuli alguses toimub kuralaste sõjakäik Riia vastu, mis on selleks ajaks jäänud erinevatel põhjustel vähese garnisoniga (HLK: XIV, 4). Kuuldes kuralaste ettevõtmisest, liitub sõjakäiguga ka osa liivlasi, kuid silmatorkava koostöö puudumise ja koordineerimatuse tõttu kukub piiramine läbi ja riialastele saabunud abijõududest hirmutatuna piirajad taanduvad. Piiramise nõrkusest annab märku asjaolu, et kristlastel õnnestus oma linna kaitsvad- ja abijõud ühendada ilma märkimisväärse lahingkontaktita. 

Kahe erineva hõimu korraldatud sõjakäiku vastase tähtsaima linna vastu või vaadelda kui operatiivtasandi sõjalist ettevõtmist. Selle tasandi sõjalised aktsioonid eeldavad aga juba keerukamat ja põhjalikumat planeerimist, koordineerimist ja juhtimist. Need asjaolud viitavad kuralaste ja liivlaste võimetusele kooskõlastada suuremaid sõjakäike ning neid tulemuslikult läbi viia.

Asjaolule, et olukord Riia all siiski kristlastele kriitiliseks kujuneb, leidub tunnistust sellest, et Võnnu provintsiaalmeister Berthold saabub otseteed oma Ugandi sõjakäigult Riiga (HLK: XIV, 5). Õigupoolest näib, et Ugandi teine sõjakäik katkestatakse Riia piiramise tõttu, sest tähtsama keskuseni, Otepääni, ei jõutagi. Peale Riias käiku pöördutakse aga kohe tagasi ja aset leiab juba kolmas ristisõdijate sõjakäik Ugandisse. 

Nende sündmuste juures on tähelepanu äratav ristisõdijate sidepidamise ja vägede ümberpaigutamise võimekus – Riiast suudeti sõnum saata lühikese ajaga 150–200 kilomeetri kaugusele Ugandisse ja sealt vähemalt osa väest maksimaalselt paari nädala jooksul tagasi Riia alla tuua.  

Kolmas sõjakäik Ugandisse kujuneb ristisõdijatele edukaks. Teise Ugandi sõjakäigu lõpus, tõenäoliselt samal ajal, kui Bertholdi vägi Riiga suundus, tehti eestlaste ja piiskopi saadikute vahel rahu (HLK: XIII, 5). Nüüd, kui ristisõdijad tagasi saabuvad, ei oska vähesed Otepääl paiknevad ugalased vaenu karta ja võtavad “/.../ Bertholdi rahusõnadega linnusesse vastu.” (HLK: XIV,6).
 Segastel asjaoludel puhkeb aga lahing ning avatud väravatega linnus vallutatakse ning süüdatakse põlema (sealsamas). Kuna Otepää asub kristlaste jaoks veel sügaval vaenulikul territooriumil, ei söandata seal veel kindlustuda, vaid pöördutakse Liivimaale tagasi. Selline käitumine on operatiivtaktika seisukohalt igati mõistlik kuna ei jäeta toetuseta üksust sügavale vastase kontrollitavale territooriumile, kus varustamine, täiendamine ja side pidamine on vahemaa tõttu raskendatud. Lisaks on seoses Riia all aset leidnud sündmustega kristlaste olukord Daugava joonel ebastabiilne seega on jõudude koos hoidmine ka strateegilises plaanis tark tegu.  

Ristisõdijate olukord on sedavõrd kriitiline, et riialased saadavad omad saadikud toetust otsima pikki Daugavat kaugele Polotski vürsti juurde (HLK: XIV, 7). Saatkonna retk viidi hiljem, vaatamata Võnnu ja Ümera sündmustele, siiski edukalt lõpule (HLK: XIV, 9). Ebaselge ja küsimusi tekitav on aga, et miks retke ei teostatud piki Daugavat, veeteed pidi, vaid pöörduti vahepeal Võndu (Cesis), mida eestlaste vägi samal ajal, vastureaktsioonina Otepää põletamisele piiras.

Järgnes eestlaste taandumine Võnnu alt ja Ümera lahing, millest juttu eespool sõjapidamise tunnusjoonte juures (lehekülgedel 21-22). 

Eestlased saavutavad Ümera varitsuslahingus võidu. Samas tehakse aga peale edukalt alanud lahingut oluline taktikaline viga ja asutakse korrapäraselt taanduvate sakslaste asemel jälitama ja hävitama juba murtud ja väheolulist vastase osa – põgenevaid liivlasi ja lätlasi. Enamgi veel, Henriku järgi viidavad eestlased aega vangivõetute piinamisega, selmet saavutatud edu arendada (HLK: XIV, 8). Sellega antakse käest initsiatiiv ja lastakse lahinguvõimelisel ja olulisemal vastase jõul häirimatult taanduda . 

Henriku kirjeldused tagasi lahinguväljale haavatud omasid evakueerima suunduvatest mõõgavendadest annavad tunnistust, et rüütlivägi ei kiirustanud lahingkontaktist minema, vaid tegi seda aeglaselt ja korrapäraselt. 

Sellisteks puhkudel tuleks kasutada reservi, et murda eemalduma sunnitud vastast. Ei Ümera, ega muudegi teadaolevate lahingute juures paista eestlaste lahingukorras seda elementi olevat, mis annab tunnistust vähese planeerimise ja kaudselt ka üldise madala sõjakunsti oskuse kohta välilahingutes. Samas tekib küsimusi: 

- Kas metsasel maastikul põgenejaid jälitama asunud eestlaste vägi oli üldse sedavõrd distsiplineeritud, et selles lahinguetapis oleks selle juhtimine kõne alla tulnud? 

- Kas eestlastel oli tol hetkel piisavalt jõudusid, et vastase väge korrastatud jälitamise ja hävitamisega kurnata ning pooleli jäänud Võnnu piiramine lõpule viia ning sellega saavutatud taktikalist edu operatiivseks kasvatada?

Esimesele küsimusele saab julgelt vastata eitavalt, sest laiali jooksvat vastast jälitavate võitlejasalkadega kinnisel maastikul ühenduse saamine on vägagi kaheldav. See teeb väe koondamise küsitavaks isegi siis, kui juhtidel oleks olnud selge ülevaade olukorrast ja tahe rüütliväe tuumiku purustamiseks. Liiatigi oli varitsuslahing sündinud olukorras, kus eestlased olid ise piiramispositsioonidelt taganenud. Sakslaste üksuse jälitamine oleks selles olukorras võimalik olnud eestlaste reservi olemasolul, keda saanuks rakendada hävitava löögi andmisel. 

1210. aasta Ümera varitsus oli olnud poolenisti pealesunnitud ja käigult planeeritud lahing. Tunnistust sellest, et tegemist polnud laiemahaardelise sõjaplaaniga, milles Võnnu piiramine oleks olnud vaid petterünnakuks eesmärgiga meelitada ristisõdijaid Ümera varitsusse, annab piiramisele raisatud aeg ja intensiivsus. Kristlasi ja nende liitlasi end jälitama meelitamiseks oleks piisanud palju väiksemast ja nõrgemast petteväesalgast. Seda, et piiramine oli jõuline ja just Võnnu vallutamise eesmärgile pühendatud, näitab ettevõtmise suhteline pikkus ja piiramistornide ehitamise tõsine ponnistu  (sealsamas).

Teisele küsimusele on väga raske vastata, sest pole teada lahingust eri osapooltel osalenute arvu ja küsitavad on ka varitsuslahingust tulenevad kaotused. 

Kindel fakt on aga see, et lahinguga kätte võidetud taktikaline initsiatiiv kaotati oma süül ja asuti kas spontaanselt või tahtlikult tegutsema antud olukorras sekundaarsete ülesannetega. Lahing küll võideti, kuid sellest tulenevat sõjalist edu ei suudetud ära kasutada. Tegu on taktikaliselt õnnestunud lahinguga, milles saavutatud taktikalist edu ei suudetud operatiivseks arendada. Kas jäi puudu füüsilisest võimekusest või vaimsest potentsiaalist, et hoida ja kasvatada võidetud initsiatiivi – see jääb lahtiseks.   

Ümera lahingu võidul oli aga kindel positiivne mõju eestlaste moraalile – üle maa teistesse maakondadesse saadeti sõna võidu kohta, mis kindlasti julgustas ka teisi maakondi ristisõdijate vastu välja astuma (sealsamas). 

3.4 1211 tihedad sõjakäigud ja Viljandi piiramine
1210. aasta jõulude ajal saatsid riialased oma liitlastele mööda Liivi- ja Lätimaad üleskutse planeeritavast sõjakäigust osavõtuks. Teade jõuab ka Pihkvani, kust samuti abijõudusid saabub (HLK: XIV, 10). Sõjakäik kulgeb piki rannikut läbi liivlaste alade Eesti edelaossa, Soontaganasse. 
Sõjakäik saabki toimuma. Metsepoole liivlastelt võetakse panvange kindlustamaks oma seljatagust retke ajal kuna suhted selle kandi liivlastega olid veel teravad. 

Esmakordselt mainib Henrik eestlaste teedele paigutatud valveposte (sealsamas). See on märk, et eestlased kasutvad ohtlikel aegadel lisaks passiivsele julgestusele ka aktiivset- ettepoole, vastaseohtlikku suunda paigutatud valvepostide näol. Fakt, et sellist elementi kasutati on järjekordne märk taktikalise mõtlemise olemasolust.

Soontaganas rüüstatakse tavapäraselt, kuid saak on seekord suurem, kuna see ala on olnud senini ristisõdijate poolt rüüstamata. Mainitakse ka kolme mahapõletatud linnust, kuid arvatavasti nende hulgas Soontagana linnust kui maakonnakeskust ei olnud (Vahtre, S.: 1990, 76). 
Seega jäi esimene Soontagana sõjakäik pelgalt rüüsteretkeks, mis kummalegi poolele märkimisväärset operatiivset edu ei toonud.

Juba 1211. aasta jaanuari lõpus veebruari alul koguneb ristisõdijate ühisvägi taas Asti (tänapäeval Burtnieks)  järve äärde. Vägagi tõenäoliselt on tegu sama väeüksusega, kes Soontaganast naasis, sest ajaliselt on ebatõenäoline, et riialased oleks jõudnud vahepeal Riias end täiendamas käia. Arvatavasti oli vahepealne eemaldumine tingitud mitmest olulisest põhjusest:

- röövsaak tuli kiiresti omale territooriumile toimetada. Henrik mainib saagina suurt hulka kariloomi, kes talvistes välitingimustes kaua vastu ei pea. 

- Asti järve äärde oodati kaugemalt saabuvat täiendust.

   - võidi olla teadlikud lähenevast eestlaste väest ja otsustati vastane ootamatult enne linnuseid vastu võtta.

Jääb veel võimalus, et Asti järve äärde kogunenud kristlaste jõud olid sootuks uued ristisõdijad. Kahjuks Henriku kroonikast selle probleemi selgitamiseks ei piisa. Sõjanduslikust perspektiivist lähtudes on esimene – ühe väe variant, tõenäolisem, kuna kahe väikese väe kasutamine veel tugeva vastase vastu on vähemõtekas ja põhjendamatu.  

Samal ajal kui ristisõdijad kogunesid, jõudis Asti järve alale ka eestlaste vägi, kes aga kristlasi nähes eemaldub. Eestlaste hulgast tuleb aga kristlaste poolele ülejooksik, kes teatab, et teine eestlaste vägi samal ajal lääne poolt lõunasse, Liivimaale tungib (HLK: XIV, 10). Jääb aga lahtiseks, kas siinkohal on tegu planeeritud pettemanöövriga Asti järve äärsete jõudude eemale meelitamiseks ja sellega läänepoolsele pealetungisuunale tegevusvabaduse andmiseks.

Kristlased otsustavad peale ülejooksiku sõnumit taanduda kindlustesse. Eestlaste vägi aga asub Liivimaad rüüstama ilma linnuseid piiramata (sealsamas). Kui aga vastaspool omakorda vastulöögiks vägesid koondama hakkab, tõmbuvad eestlased tagasi. Oma retkega Liivimaale olid eestlased seega ennetanud ristisõdijate järgmist lööki ning laiahaardeline pealetung kahel suunal teostatud sundis kristlasi ja nende liitlasi omi rünnakuplaane maha matma ning kaitsele asuma, loovutades sellega rüüstamiseks omi maa-alasid. Samuti oli eestlaste kiire vastureaktsioon nurjanud kristlaste teise Soontagana sõjakäigu (tõenäoliselt hoopis esimese sõjakäigu jätku). 
1211. aasta alguse sõjakäigud on musternäidis rüüstesõja iseloomust. Välditakse suuri välilahinguid ja pikemaid piiramisi. Nii nagu Soontaganas hoidusid ristisõdijad maakonna keskse kindlustuse ründamisest, nii vältisid ka eestlased suuremat kokupõrget Asti järve ääres ja ei asunud järgnevalt piirama tugevamini kindlustatud punkte. Osaliselt on säärane piiramisi ja välilahinguid vältiv tegevus seletatav lisaks taktikalistele põhjustele ka aastaajast sõltuvate ilmastikuliste mõjutajatega:

- külmal ajal on pikem piiramine raskendatud, kuna piirajatel tekivad probleemid isikkoosseisu majutamisega.

- samuti on talvel raskendatud ka tavalise piiramisvõtte, linnuse põlemasüütamise, kasutamine kuna puit on raskemini süttiv ja kustututamine lume olemasolu korral kergem.

- varatalvel oli linnustesse tõenäoliselt varutud rohkem toidumoona ja nii muutus näljutamisega vastase alistuma sundimine keerulisemaks.

- välilahingus kaotas paksu lumekatte korral ratsavägi ühe oma suure eelise – taktikalise mobiilsuse.

Seega on antud konfliktis mõlema osapoole valitud lahingu vältimise ja rüüste taktika osati põhjendatud. Küll aga ei too säärane tegevus konfliktis kummalegi poolele olulist sõjalist kasu ei operatiiv- ega strateegilisel tasandil. 

Peale eestlaste retke lõppu asuvad kristlased aga planeerima juba uut ja suuremastaapsemat sõjakäiku Sakalasse, eesmärgiga vallutada Viljandi linnus. Raske on öelda, kas kristlaste täpsemaks operatiivseks eesmärgiks oli juba Viljandi alaline hõivamine või lihtsalt selle kui Sakala tugevaima kantsi hävitamine. Võib-olla loodeti hoopis Sakala ülikute vägivaldse ristimisega need oma liitlasteks teha. 

Ettevalmistused algavad tõenäoliselt veebruari lõpus. Hiljemalt märtsi lõpus jõuab sõjavägi Viljandi alla. Asjaolule, et sihtmärgiks on seekord võetud Viljandi vallutamine ja mitte lihtsalt maakonna rüüstamine, viitab ka kristlaste väe liikumine: esmalt suundutakse otsejoones Viljandi alla ja alles seejärel antakse käsk liivlastele ja lätlastele rüüstamiseks ja toidumoona varumiseks (HLK: XIV, 11). Samuti toob Henrik esile, et kaasa võeti otseselt planeeritud piiramisele viitavat varustust: 

”/.../ linnuse ründamiseks vajalikke riistu.” (HLK: XIV, 10).
Toetudes Ain Mäesalu piiramismasinatealastele uurimustele, on Tanel Saimre leidnud, et piiramismasinate kaasavõtmine ei tähendanud terve massiivse vastukaalu põhimõttel töötava blide kaasa vedamist. Retkele võeti kaasa eeldatavasti vaid heitekang ja keerulisemad osad, nagu näiteks kangi võll (Saimre: eravestlus). Heitekangid pidid olema äärmiselt vastupidavad ja seetõttu nõudis nende valmistamine aega ja oskusi. Tugikonstruktsioonide nõudmised kasutatavale materjalile ja ehitusele olid tunduvalt väiksemad ja neid otstarbekam ehitada kohapaeal. Fakt on aga see, et igasuguse suurema lisavarustuse kaasa vedamine sõjakäigule on aeglustav ja lisaressurssi nõudev tegevus ning ilma piiramistehnika kasutamise plaanita poleks seda kaasa võetud. 

Henriku Kroonikast selgub, et korraldus rüüstamiseks antakse vaid liivlasetele ja lätlastele, sakslasi ei mainita, mis annab põhjust järeldada, et just sakslastest koosnev kontingent oli see, kelle ülesandeks jäi linnuse isoleerimine ning ründamiseks ettevalmistamine ehk siis kõrgemat sõjakunsti valdamise taset eeldav tegevus.

 Viljandit üritatakse vallutada käigult, kuid see ebaõnnestub:

“En.t nemad,/.../,panevad endale ümber sakslaste sõjariistad, mis nad olid riisunud esimeses kokkupõrkes linnuse väravas,/.../” (HLK:  XIV, 11).
Sakslastest koosnev eelsalk, mis ootamatuse saavutamiseks pidi lähenema kiiresti – st. ratsa, on järelikult püüdnud linnusesse värava kaudu sisse tungida kuid sealt kaotustega tagasi löödud.

 Ka tänapäeva lahingumäärustikest leiame juhised vägagi sarnase taktika rakendamiseks kindlustatud punktide vallutamiseks: 

“/.../ on kohustatud püüdma purustada linna lähistel vastase põhijõud ja vallutada see käigult. Linna käigult vallutamist teostatakse reeglina eelsalkadega (eesmiste väeosadega). Sellisel juhul mööduvad /.../ peajõud linnast ja isoleerivad selle garnisoni juurdetulevatest reservidest. Kui linna ei õnnestunud käigult vallutada, siis piiratakse see ümber ja blokeeritakse, vajaduse korral organiseeritakse linnale tormijooks.” (VFML I osa: 141). 

Ka vahetu piiramistegevuse juures näitavad ristisõdijad kõrget sõjakunsti taset, kuna kasutatakse mitut erinevat piiramise elementi:

- pidev häiriv ja mahasuruv tuli kiviheite masinatelt kaitsjate demoraliseerimiseks ja elavjõu hävitamiseks;
- ammutuli piiramistornist ja maapinnalt, et suruda maha kaitsjaid müüridel;
- linnuse valli uuristamine müüri varistamiseks ja läbimurde saavutamiseks. 

Sealjuures kahte viimast võtet teostatakse kindlasti ka samaaegselt. 
Tänapäeva sõjanduses tõdetakse, et sarnane mitme eri tehnika-, relva- ja tuleliigi kombineeritult kasutamine lahingutegevuses ei anna tulemiks mitte eri elementide summa, vaid koguni korrutise (Kunnas: 2006, 12).  

Viljandi piiramisel näitas ristisõdijate pool üles sõjateoreetiliselt pädevat taktikat, mille põhiprintsiibid on kasutusel tänapäevalgi. Samas aga ei suudetud tänu eestlaste kestvale ja aktiivsele vastupanule linnust vallutada ja oldi sunnitud alustama läbirääkimisi. 

Läbirääkimise tulemusel ristisõdijad ka osalt omad eesmärgid saavutasid – sakalased võtsid vastu ristiusu ja andsid selle kinnituseks pantvange. Kuid nende järelandmiste vähesest mõjust eestlaste võitlusvaimule ja -võimekusele annab tunnistust viimaste peagi taas alustatud sõjategevus Põhja-Läti alade rahvaste vastu. 

Kuigi Enn Tarvel on leidnud, et arvatavasti olid eestlased need, kes Viljandis sõlmitud rahu napi kuu aja pärast üles ütlesid (HLK: XIV, 12, ääremärkus nr. 20) jääb siiski võimalus, et taasalustatud sõjategevus oli hoopis ristisõdijate initseeritud. 

Viimase variandi toetuseks räägib kaks asjaolu:

a) Oodata oli peatset jõudude täiendust saabuvate piiskopi värvatud saksa ristisõdijate näol – “/.../enne piiskopi ja ristisõdijate saabumist /.../”(HLK: XIV, 12). Seega oli Viljandi piiramisel kurnatud ristisõdijatele saabumas värsket täiendust, mis võimaldaks pooleli jäänud üritust, initsiatiivi täielikult kaotamata. 

b) Vahetult pärast rahu lõppemist korraldavad Toreida liivlaste vanem Caupo koos Võnnu provintsiaalmeister Bertoldiga rüüstekäigu Sakalasse: 
“Ja kohe läks liikvele Caupo ja Bertold Võnnust omadega ja piiskopi sulased ja läksid lähemasse sakala provintsi ja süütasid põlema kõik külad, kustsaadik nad jõudsid, ja tapsid kõik mehed ja viisid naised ära vangi ja pöördusid Liivimaale tagasi.” (sealsamas).
 Järelikult oldi sõjaks valmis ja vaherahu kiire lõppemine ei tulnud üllatusena. Vastasel korral poleks olnud sedavõrd kiire reageerimine ja jõudude koondamine võimalik.

Kirjeldatud ristisõdijate retk aga ei jõua ühegi tähtsama asulani ja kannab seega taas tavalise rüüsteretke iseloomu. 

SIIA TULEB VEEL JÄRELDUSED

Kokkuvõte

Käesoleva töö eesmärgiks pole mitte seniste tolle ajajärgu kohta käivate ajaloouurimuste ümber lükkamine vaid nende selgitamine ja käsitlemine sõjanduslikust aspektist ja sõjanduslikest universaalidest lähtudes. Teiseks eesmärgiks on seni käsitletud sõjalisi sündmusi ja ilminguid konkreetsemalt ja julgemalt sõjakunsti seisukohast valgustada.

Siinne muistne vabadusvõitlus oli osa nn. „Balti ristisõjast” mis omakorda oli vaid osa tol ajal Euroopas toimunud suurematest kristianiseerimis ja koloniseerimis protsessidest. Kohalikule rahvale ja sõjameestele oli ta ikkagi sõda „omal õuel” ja ikkagi omade isiklike eesmärkide eest suuremas sõjas osalemine. Sõdida tuli mõlemil vaenupoolel nagu pahatihti ka hilisemate aastasadade jooksul. Muistsed eestlased sõdisid oma senise maa ja elukorralduse eest tarmukalt ja pidasid strateegiliselt osavalt ettevalmistatud vallutussõjast tulevale tugevale ja pidevale survele kaua vastu. Enamgi veel, sõja jooksul õpiti kasutama vastaselt üle võetud varustust, tehnikat ja taktikat. Seeläbi muututi eurooplastele veelgi tugevamaks vastaseks. 

Muistse vabadusvõitluse esimesed aastad näitavad, et Euroopa laienemises sõjaliselt arenenud ja sõjalis-tehniliselt uuemat varustust kasutavad ristisõdijad ei suutnud sõja esimeses faasis märkimisväärset edu saavutada. Taktikalisel tasandil ei oldud kohalikest eestlastest üle. 

Eestlastest üksikvõitlejate kõrge tase on teada ka lähiajaloost ja tänapäevast. Suuri ja võimekaid eestlastest väejuhte on aga suhteliselt vähe ja veel vähem otseselt oma rahva või riigi eest võitlemas olnud. Muistse vabadusvõitluse aegseid sõjalisi kaotusi ei saa panna eestlasest üksikvõitleja oskuste või relvastuse madala taseme arvele. Samas ei saa ka väita, et sõjalisi ebaõnnestumisi võib põhjendada sõdiva klassi puudumise tõttu, kuna see eksisteeris. Pigem on muistse vabadusvõitluse sõjalise allajäämise põhjused madalamas operatiiv- ja strateegilise taseme sõjakunsti valdamises. 

Veel on suur roll taktikaliselt uudse ning harjumatu, tugeva moraali ja väljakujunenud sõjalise distsipliiniga vaenlasega vastakuti seismises. Kuid sellega saadi enamasti hakkama ja ei ole võimalik lugeda otseseks allajäämise põhjuseks kuna uudne vastane ei suutnud oma ülekaalu sõja algusaastail täieliselt ära kasutada. 

 Töö autor pole sõjakunsti ega sõjaajaloo spetsialist kuid on sõjaväelane ja mõlemi valdkonnaga kindlasti piisaval määral oma elu, teenistuse ja Kõrgema Sõjakooli õpingute jooksul kokku puutunud, mõistmaks põhilisi sõjapidamise printsiipe nende tähtsust ajaloo kontekstis hinnata. 

